标题：裁云剪水
基本信息
【读音】：cái yún jiǎn shuǐ
【解释】：裁行云，剪流水。比喻诗文构思精妙新巧。 
【出处】：明·屠隆《彩毫记·夫妻玩赏》：“名擅雕龙，诗成倚马，清思裁云剪水。”
【近义词】：裁月镂云
【语法】：联合式；作谓语、定语；含褒义；指文章等。
《六十种曲》 彩毫记 （1～5出）
明屠隆 （明）屠隆著
第一出　敷演家门
〔末上〕高人妙理通弦索。换羽移宫且为乐。
请看水底一灯明。照见莲花都不着。
【满庭芳】洒落天才。昂藏侠骨。风流千古靑莲。万金到手。一日散如烟。许氏淸虚慕道。与夫君同隶神仙。官供奉淋漓诗酒。傲睨至尊前。　名花邀彩笔。遭谗去国。湖海飘然。正遇永王构逆。抗节迍邅。豪士挺身救难。赖汾阳叩阙陈寃。金鸡赦。还乡复爵。夫妇得重圆。
高常侍含沙妒宠。郭令公纳爵酬恩。
许夫人采眞洞府。李供奉大隐金门。
第二出　夫妻翫赏
【破齐阵】〔生上〕宝剑秋呼风雨。彩毫夜飮虹霓。名擅雕龙。诗成倚马。淸思裁云翦水。未抒天外冥鸿翅。且养山中隐豹姿。男儿生自奇。
天才磊落自髫年。斗酒淋漓诗百篇。佛果前身号金粟。仙姿现世是靑莲。小生李白。字太白。陇西成纪人也。梁武昭王暠九世文孙。太夫人诞白时。长庚入梦。人言是太白星精。学富珠玑。倒神女之三峡。文成云锦。夺天孙之七襄。淸狂玩世。自负王佐帝师。潇洒出尘。人拟仙风道骨。摇笔而出语惊人。果然不食烟火。策杖而寻幽避俗。生来雅志山林。家本西秦。习五陵之豪侠。客游南楚。爱七泽之汪洋。相国许公。妻以孙女。名唤湘娥。扬鸾飞凤。谩夸水月精神。控鹤乘云。亦有烟霞气韵。小生宿隶神霄。乃伯阳之苗裔。荆妻旧侍王母。傥飞琼之后身。各无心于香奁。耻怀缱绻。并栖情于石室。渴慕淸虚。今日日朗风和。値芳春之淑景。沙明水碧。当荆楚之岁时。不免请娘子玩赏则个。〔请介正旦扮许湘娥带侍女上〕
【花心动】紫阁靑闺理靓妆。好把罗衣初试。嫩草抽茵。新柳垂丝。娇莺啼上花枝。春山不及修眉好。问小鬟粉黛还宜。〔合〕向雕阑画槛。寻芳拾翠。
〔相见介生〕娘子时届韶华。家临云梦。你看云山重叠。时时鸟度屛风。烟水澄鲜。个个鱼游宝镜。瑶瑟泠泠。波上时来帝子。朱旗猎猎。云中恍睹荆王。牙樯锦缆。齐飞白浪长天。画阁朱帘。尽卷红霞暮雨。眞个好一派烟波光景也。我和娘子玩赏片时。却不是好。〔旦〕正该如此。侍儿们将酒过来。
【集贤宾】〔生〕春来云梦天似水。水边楼阁参差。十二雕阑霞散绮。看万顷微茫无际。鸥飞鹭起。映两岸靑苹白芷。〔合〕图画裏。人尽在琉璃宝地。
【前腔】〔旦〕袨服新妆春自理。菱花冷侵涟漪。七泽三湘辞赋美。喜得壻相如可比。峡云巫雨。羞说起高唐风致。〔合前〕
【琥珀猫儿坠】〔生〕素书黄石。进履圯桥时。谢傅东山雅自期。白云明月是心知。〔合〕栖迟洞口。春深几度蔷薇。
【前腔】〔旦〕锦心绣口。下笔太淋漓。才子风流世所稀时来应作帝王师。
〔合前〕官人。妾虽身居闺闼。性带烟霞。雅慕长生。愿希度世。闻庐山女道士李腾空。得金液还丹之术。服炁辟谷。出神飞形。妾身欲携女使一二。裹粮访之山中。叩求大道。未审官人。意下如何。〔生〕男子得道。隶籍木公。女子成眞。列名金母。自古有之。娘子宿占仙班。生有道气。腾空女子。何妨采眞。卑人当作诗送行也。〔旦〕多谢官人。又有一事奉吿。妾家有薄产数十万金在扬州。多年不曾经理。意欲烦你一行。尊意肯否。〔生〕广陵天下佳丽。龙舟帐殿。有炀帝行宫。二十四桥。烟花无恙。卑人正欲一往游览。〔旦〕如此甚好。明日打点行李。先送官人东游。妾乃西行访道也。
【簇御林】〔生〕行宫废。帐殿移。御堤荒。烟草迷。江都丝管依然沸。傍朱楼。且取金樽醉。〔合〕谩凄其。河桥明日分手各天涯。
【前腔】丹霞畔。碧水湄。访仙踪。拜女师。玉淸金笥玄言秘。饵飞虹一粒堪遗世。〔合前〕
劳歌一曲解行舟。人自伤心水自流。
炀帝行宫何处是。烟花三月下扬州。
第三出　仙翁指敎
【夜行船】〔外扮司马子微上〕家在天台华顶上。丹台名姓。烟霞骨相。碧落千寻。红霞百丈。听一派仙音嘹喨。
金幢绣柱响斿铃。帝许名山住福庭。顶上眞人时出现。夜深朗诵蕋珠经。贫道覆姓司马。名承祯。字子微。洛州温邑人也。名藏丹室。佩淸华大洞之章。身居赤城。傍桐柏眞人之府。道高于都水监。拜敕玉霄峯顶。位列于东华君。承恩紫极宫前。陇西李白。原是天上星官。谪居尘世。才华绝代。风骨超羣。贫道虑其缠绵婚宦。迷却宿缘。终堕落于人间。何由再返于天界。今日此人东游维扬。道经江陵。不免与之相见。点化他一番。远远望见李太白来也。〔生带从人随上〕
【前腔】白浪黏天浮画舫。云飘零乱。沙鸥下上。霞气初澄。遥空更敞。雅称我芒鞋竹杖。
〔相见介外〕李先生稽首。〔生〕仙翁拜揖。念小生与仙翁素乏平生。何以见顾。〔外〕贫道偶见先生仙风道骨。可与神游八极之表。故尔邂逅。钦注高风。〔生〕多谢弘奖。非所敢当。请问仙翁高姓大名。〔外〕贫道乃天台山隐者。司马承祯是也。〔生致敬科〕呀。原来是子微先生。道高河上。名在丹台。凡夫得遇眞人。三生至幸。小生进则欲经邦济世。小建麟阁之勋。退则欲学道栖眞。早证神仙之位。不知此生缘分如何。望眞人指教。〔外〕天机秘密。难尽宣言。子旣是神仙中人。不妨泄露。足下此行。不久当遭逢明主。列职淸华。须愼笔端。应防谗口。蹔尔扬名天阙。终当浪迹江湖。须要外示放旷。内宝灵明。必能返辔上淸。逍遥碧落。此外非贫道所知也。〔生下拜科〕多谢尊师指教。使白如拨云雾而睹靑天。愿终身佩服明训。
【北双调新水令】〔生〕仙人偶下白云乡。驻飙车淸言半饷。松摇晴露滴。苹挟水风香。心地淸凉。似身世游蓬阆。
【南风入松慢】〔外〕知君旧籍隶虚皇。列近侍班行。谪来尘土离仙仗。美才华彩笔写琳琅。瞥然见杲日风神秀朗。好和你超八极。共翱翔。
【北水仙子】〔生〕念小生呵少年流落在荆湘。西望伤心陇树长。一编十载栖林莽。堪叹我命虽艰。心自壮。也只得附丝萝相府东床。俺待要匡社稷。扶王霸。希谢安。学子房。回首觅不死仙方。
【北折桂令】〔外〕你元是紫府仙郞。蹔被谪淸都无恙。你且去近侍君王。准被着簪笔彤墀。含香画省。起草明光。切莫弄酒杯落拓。诗赋淸狂。也须知如簧可畏。贝锦难防。有一日鼙鼓动渔阳。冠盖走苍茫。那时节。早归洞府。急备资粮。
【淸江引】〔合〕今朝握手江湖上。劝蚤晚抛尘网。朱颜暗裏销。白发愁中长。你看今古英雄俱宿莽。
〔外〕今日一会。宿世良缘。吾子前途保重。贫道辞别去也。〔生〕多谢仙翁指教。他日相访于天台石梁。幸无相忘也。
〔外〕邂逅相逢亦宿缘。〔生〕仙都重会是何年。
〔合〕分明说破前生事。一梦长庚岂偶然。
第四出　散财结客
〔小外扮武谔上〕腰间湛卢剑。头上缦胡缨。救难灭踪迹。杀人留姓名。自家姓武。名谔。排行十七。东吴人氏。避地江都。胆气绝人。豪侠好义。生平有一大雠人。被我一剑行诛。又有一大恩人。不是千金难报。闻陇西李太白。高才尙义。结客捐金。昨日取醉平康。六院诸姬。齐来相见。竞以轻绡练裙。求其诗赋。太白乘醉落笔。手不停挥。各有赠篇。潇洒淸妙。临去悉厚赠金帛。日散万金。我不免去一见此人。果是如何。〔小生扮员半千上〕兴到文藻飞。饥来颜色槁。吟成百篇诗。不能易一饱。自家员半千。高才流落。寓住维扬。闻李太白一代才子。轻财重义。不免去访他。求他一济。〔丑扮张光乍上〕朝从都市游。暮向娼楼宿。身上着罗衣。家中无半粟。自家扬州城中一个浪子。名唤张光乍。家无活计。花酒为主。少年场中。风流有数。昨日与人赌输万贯钱。无从措处。闻此间有个李太白。仗义疎财。极肯交结好汉。不免去走一遭。〔占扮柳条靑上〕少年生深闺。逢人便掩面。今日走路傍。哀哀泪如线。妾身乃扬州城中女子柳条靑。父亲柳宿。薄宦仓曹。逋欠官粮。追赔禁狱。妾欲卖身救父。一时未得便成。闻此间有一个李相公仗义。专一怜贫恤苦。不免含羞去见他一面。〔丑〕列位想都是要见李太白先生的。求门上通报。大家进见。〔通报介生上末净从人同上〕
【西地锦】〔生〕潮满江心放棹。月明桥上吹箫。五陵结客方年少。千金于我鸿毛。
门外何人。〔末〕禀上相公。门外有四位客人相访。〔生〕请进来。〔并进见介生〕四位何来。各请道名姓。〔小外〕小子姓武。名谔。排行十七。东吴人氏。〔小生〕小生姓员。名半千。颇善诗赋。〔丑〕小子姓张。名光乍。少年场中。有名子弟。〔生〕这一位小娘子何人。〔占〕妾身姓柳。名条靑。乃司仓柳宿之女。父亲有难。求见相公。〔生〕请列位见教。下顾为何。〔小外〕小子生平豪侠。有大雠人。业已一剑行诛。又有一大恩人。思得千金为报。闻先生轻财重义。特尔相投。倘蒙慨然。吾事毕矣。〔出人头介〕仇人头颅现在此。〔生〕这个没凭据。焉知眞假。〔小外怒起介〕我武十七好汉。怎肯欺人。旣为小人所疑。合当速去。〔生挽科〕烈士不欺人。小人无知。豪杰不必介怀。左右快取千金为赠。〔小外〕如此多谢。〔生指小生〕此位有何见教。〔小生〕念小生结发读书。颇工辞赋。屡举不第。流落江湖。饥寒困苦。世无郭元振。故敢吿急足下。〔生〕仆亦久闻员君大名。愿虚怀请教。适才武十七说报雠杀人。事亦大奇。求君见教一篇。〔小生〕领命。〔沈吟介〕古人好侠烈。其事多咨且。荆卿西入秦。乃与舞阳俱。意气岂不壮。剑术何其疎。副车中徒尔。空衣斩亦虚。夫君运奇节。长啸起雄图。赤雷闪宝剑。淸霜泣头颅。义声振天地。成功秪须臾。激昂千载下。永为壮士模。〔生〕奇哉。矢口成篇。雄壮激烈。眞才子也。左右快取千金为员先生寿。〔小生〕多谢。〔生指丑〕此位有何见教。〔丑〕小子无赖。昨与博徒赌输万贯。求相公见助。相公倘要往平康取乐。小子最善帮闲。〔生〕左右取万贯送此人。〔丑〕多谢。〔生〕小娘子为何事而来。〔占〕妾父薄宦。逋欠官粮。监追在狱。妾身意欲自鬻救父。一时未有因缘。望相公垂怜。救拔苦难。〔生〕娘子言之良苦。不知你所须几何。〔占〕得五百金足矣。〔生〕左右发五百金。赠这小娘子。〔小外〕李公高义。足冠千古。我四人一同拜谢。
【驻云飞】千古人豪。义气棱层五岳高。日角扬奇表。天藻藏灵窍。嗏金帛等秋毫。垂怜无吿。救困扶危。功德标穹昊。定拟仙班地位超。
【前腔】〔生〕浪迹萍飘。一片雄心久不消。重义轻金宝。结客连燕赵。嗏癖性爱钱刀。王戎和峤。长物浮云。不散还须耗。留取花生五色毫。
〔众〕散财结客不言恩。天下饥寒尽在门。
只手一挥三十万。定应功德奏天阍。
第五出　湘娥访道
〔外扮展灵旗上〕火轮电甲卫淸都。使酒天门偶大呼。却被雷师纠不法。侯家聊罚作人奴。某许相国府中老苍头展灵旗是也。与昆仑奴俱是天上九关守将。偶乘醉使气。两人大闹天门。一时同谪。昆仑奴在崔千牛家。我展灵旗在许相国家做一个给使。忠心报主。武勇超羣。我家小姐往庐山访李仙结庵处。小姐车儿早到也。〔旦道扮乘车占扮步摇随上〕
【卜算子】〔旦〕门遶碧溪湾。路出靑天半。茆庵只在白云间。一派箫声远。
〔外〕禀小姐。此处已是庐山李尊师隐居。请小姐停车。〔旦〕老苍头先入通报求见。〔外跪禀介〕禀上尊师。荆楚许相国孙女。秀士李白妻许氏。远来访道。求见尊师。〔内叫〕此间没有仙人。无道可访。不劳相见。〔外〕禀小姐。庵内人说没有仙人。不肯相见。〔旦〕待我亲求。〔跪介〕妾身乃相国许公孙女。秀士李白妻。许氏湘娥。久慕玄风。千里拜访。乞尊师念弟子远来至情。俯容一见。〔内应〕仙师出来也。〔老旦扮李腾空丑扮侍女上〕
【前腔】绛雪驻容颜。紫雾腾霄汉。蕊珠一卷掩松关。石几炉香满。
授诀扶桑大帝君。曾窥丹检绿韬文。晓来控鹤朝眞去。不带靑天一片云。自家女眞李腾空是也。门外何人至此。〔旦〕贱妾许氏。托体相门。猥以凡胎。渴慕大道。远来参访。愿度迷津。〔稽首拜介老旦〕女娘请起。念贫道山野村姑。隐居避世。有何道术。敢劳轩车。〔旦〕尊师深居名山。籍登天阙。延年度世。出神飞形。无劳过谦。愿垂慈悯。〔老旦〕女娘生居华屋。志慕淸虚。道骨天成。登眞可冀。你听我道来。
【北二犯江儿水】流星飞电。人世是流星飞电。荣华才转眼。似车轮下坂。弩箭离弦。撇香闺。寻仙馆。竹色暗红泉。松声出紫烟。龙起瑶天。鹤下琼田。鎭日价泛沧溟。游阆苑。〔旦〕闻言爽然。洒凉飔闻言爽然。淸都别院。喜来到淸都别院。早不觉白泠泠。凡骨顿仙。凡骨顿仙。
【前腔】〔旦〕繁华庭院。生长在繁华庭院。香奁珠翠满。厌修眉蝉鬓。宝靥花钿。也明知时光短。因此叩灵坛。斋心礼上仙。手启霞编。口授眞诠。我自愿侍龙车。陪凤辇。〔老旦〕知卿有缘。宿生来知卿有缘。红尘不恋。受淸虚红尘不恋。请看那仙都裏。桃熟几番。桃熟几番。
【北寄生草】〔老旦〕调铅粉。匀颜色。美容华。正少年。秀眉好目流淸盼。金钗■〈髟上委下〉堕连珠串。轻绡缥缈摇纨扇。只解道喜时六幅翠裙长。又谁知悲来三尺红罗短。
【前腔】庭前树。生连理。锦中花。栽合欢。争妍妬宠眞堪叹。赵姬入殿班姬远。杨妃荐寝梅妃怨。却才的凤皇台上听笙箫。早又奈鸳鸯冢畔悲笳管。
〔旦〕多谢尊师训诲。闻师曾授金液还丹于圣祖。如蒙不弃。乞示秘方。〔老旦〕你宿有仙缘。我岂敢秘惜大宝。只是此时尙早。你且回去。脱了世事。再来授道。愼勿久恋红尘也。〔旦〕如此万幸。弟子今且回去。异日再来。〔老旦〕女娘请了。
〔老〕多君相门女。学道爱神仙。